《春农》
清代·伊麟

昨宵一夜足春雨，农夫起坐喜相语。吾侪竭作及是时，夜半饭牛急命侣。

清晓纷然驾犁出，山妻稚子饷炊黍。簌簌鞭响转林间，锄破鳣血黄金土。

土膏已润东作息，牛羊下来不遑食。前途下马劳农夫，羡尔子孙事稼穑。

西成在望庆仓箱，富贵必从勤苦得。十一输官九及私，耕凿宁歌非帝力。

嗟哉农人莫云苦，含哺鼓腹谁知汝。岁时伏腊烹鸡豚，欢娱仰足事父母。

风波曾未到蓬门，悠悠林泉傲巢许。

作者简介：伊麟，字梦得，号书樵，满洲旗人。有《种墨斋集》。